Príloha č. 2

Reforma ozbrojených síl Slovenskej republiky - model 2010

Cieľom reformy ozbrojených síl Slovenskej republiky je transformácia Armády Slovenskej republiky na relatívne malé, ale vysoko kvalitné, primerane vyzbrojené a veľmi dobre vycvičené ozbrojené sily schopné brániť slobodu, nezávislosť, územnú celistvosť a suverenitu štátu, kompatibilné s vojenskými organizáciami NATO a schopné sa navzájom podporovať.
Tieto nové sily pre 21. storočie budú musieť byť, v súlade s Programom obranných schopností NATO (Defence Capabilities Initiative - DCI), charakterizované údernosťou, pružnosťou, mobilnosťou, vysokou mierou technickej vybavenosti, schopnosťou dlhodobého pôsobenia a plnou interoperabilnosťou so silami NATO.

Hlavné úlohy spojené s rozvojom ozbrojených síl sú: 
•	realizácia Bezpečnostnej stratégie SR, Obrannej stratégie SR a Vojenskej stratégie SR, 
•	vytvorenie nových organizačných štruktúr ozbrojených síl, podporných systémov, najmä personalistiky, výcviku a logistiky, 
•	redukcia nadbytočného materiálu, 
•	redislokácia vojenských objektov v rámci celej republiky, 
•	začatie modernizácie infraštruktúry a výzbroje, 
•	pokračovanie plnenia partnerských cieľov, zlepšenie znalostí anglického jazyka.
•	redukcia celkovej úrovne počtov, 
•	profesionalizácia v čo najkratšom čase. Cieľom je vyradiť vojakov základnej služby a súčasne zvýšiť pomer profesionálnych vojakov až na 100 % požiadaviek. Súčasne sa zníži počet občianskych zamestnancov a nadbytočný počet vyšších dôstojníkov vyšších hodností v Ozbrojených silách Slovenskej republiky - model 2010. 

Navrhovaná štruktúra ozbrojených síl – model 2010 bude mať spolu 23 737 osôb: 
·	Ministerstvo obrany (561 osôb) a GŠ Armády SR (319 osôb)
·	Podriadené jednotky (2 681 osôb)
·	Pozemné sily (9 504 osôb)
·	Vzdušné sily (6 426 osôb)
·	 Sily výcviku a podpory (4 246 osôb) 

Základom reformy bude dlhodobý plán štruktúry a rozvoja ozbrojených síl Slovenskej republiky a jeho prepojenie s kvalifikovaným odhadom rozpočtu. Plán sa zaoberá nákladmi, ktoré vzniknú reformou a modernizáciou vrátane prechodu na menšie profesionálne ozbrojené sily, vytvorením ozbrojených síl schopných nasadenia, nahradením zastaraného výstroja a výzbroja takým výstrojom a výzbrojom, ktoré sú kompatibilné s NATO, a tiež zvýšením operačnej pripravenosti s cieľom dosiahnuť štandardy NATO.

Návrh harmonogramu implementácie reformy
•	prechod na nové organizačné štruktúry do r. 2004 - 2006,
•	ukončenie profesionalizácie 2006,
•	realizácia modernizácie približne do roku 2015.

Súčasťou reformy sú podporné programy v oblastiach 
•	Rozvoj personálu a líderstva
•	Doktríny a výcvik
•	Operačná pripravenosť
•	Zabezpečenie a rozmiestnenie vojenských posádok
•	Systém mobilizácie

Výdavky na obranu. Významný je záväzok vlády udržiavať do roku 2006 obranné výdavky minimálne na úrovni roku 2001, t. j. vo výške najmenej 1,89% HDP. Od roku 2006 sa predpokladá zvýšenie výdavkov na obranu na minimálne 2 % HDP, čo by znamenalo, že medziročný nárast výdavkov na obranu by sa pohyboval na úrovni približne 1,3 mld. Sk. 

Priority financovania sa počas rokov 2002 až 2010 budú zameriavať na:
·	Personálnu pripravenosť a vycvičenosť
·	Pripravenosť v materiálovej oblasti
·	Modernizáciu výzbroje a infraštruktúr

Najdôležitejšie navrhované legislatívne iniciatívy
·	Návrh ústavného zákona o bezpečnosti Slovenskej republiky
·	Návrh zákona o obrane Slovenskej republiky
·	Návrh zákona o ozbrojených silách
·	Návrh zákona o brannej povinnosti
·	Návrh zákona o vojenskej polícii
	
Hlavné zmeny budú uskutočnené v oblasti štruktúry vojsk, personálneho manažmentu, vo výcviku operačnej pripravenosti, logistike, v technickom zabezpečení a v akvizícii výzbroje, techniky a materiálu.
•	reorganizácia Ministerstva obrany SR a Generálneho štábu Armády SR umožnila výrazné zníženie personálu týchto orgánov ako aj podporných organizácií, zlepšenie efektívnosti a vylúčenie duplicity,
•	výcvik, logistika, zdravotníctvo a spojovacie vojsko budú vyňaté z priamej podriadenosti velenia a riadenia Generálneho štábu Armády SR a zaradené pod nové Veliteľstvo výcviku a podpory. Toto veliteľstvo zabezpečí individuálny výcvik vojaka pred jeho zaradením do bojových útvarov,
•	do konca roku 2002 sa predpokladá zníženie tabuľkových počtov personálu,
•	nadbytočnému personálu, ktorý nenájde uplatnenie, bude poskytovaná prechodná sociálna podpora tak, aby mohol využiť svoje schopnosti a skúsenosti na civilnom trhu práce,
•	ozbrojené sily budú pripravované pre pokračovanie v účasti na operáciách a cvičeniach NATO a operáciách pod záštitou ďalších medzinárodných a humanitárnych organizácií v súlade s príslušnou legislatívou,
•	prednostne bude modernizovaná výzbroj, technika a materiál u jednotiek vysokej pripravenosti, predpokladá sa podstatná modernizácia Vzdušných síl, 
•	čerpanie finančných prostriedkov počas plánovaného obdobia sa bude meniť a bude zodpovedať redukcii počtov personálu a zvyšovaniu profesionalizácie. 

Medzi najdôležitejšie prioritné oblasti budú patriť kvalita života, výcvik a modernizácia, čím sa vojenská služba stane atraktívnejšou.